FORTH เชื่อรายได้ปีนี้เกิน 5 พันลบ. รอเซ็นต์งานใหญ่กทม.Q2
FORTH คาดรายได้ปีนี้โต 20% แตะ 5.1 พันลบ. กำไรโตเกิน 337 ลบ. Backlog ล่าสุด อยู่ 400-500 ล้านบาท รับรู้ทั้งหมดปีนี้ รอเซ็นสัญญางานกทม.ช่วง Q2/58 มูลค่าราว 500 ลบ. ตั้งงบปีนี้ 300-400 ล้านบาทเพื่อขยายตู้เติมเงินบุญเติม
18 พ.ค. 2558

นายชัชวิน พิพัฒน์โชติธรรม ผู้ช่วยประธานกรรมการบริหาร บริษัท ฟอร์ท คอร์ปอเรชั่น จำกัด (มหาชน) หรือ FORTH เปิดเผยถึงรายได้ปีนี้ คาดว่าจะเติบโต 20% แตะระดับ 5,100 ล้านบาท เทียบปีก่อนที่มีรายได้ 4,378 ล้านบาท ส่วนกำไรสุทธิปีนี้เชื่อว่าจะเติบโตกว่าปีก่อนที่มีกำไรสุทธิ 337 ล้านบาท   
ด้าน Backlog ล่าสุด อยู่ 400-500 ล้านบาท เป็นงานที่ทยอยรับรู้ต่อเนื่องจากปีก่อน ซึ่งจะสามารถรับรู้รายได้ทั้งหมดในปีนี้ โดยคาดว่ารายได้ปีนี้จะเติบโต 20% หรือแตะ 5,100 ล้านบาท จากปีก่อนที่มีรายได้ 4,378.58 ล้านบาท ส่วนกำไรสุทธิปีนี้ก็จะเติบโตกว่าปีก่อนที่มีรายได้337.91 ล้านบาท   
ขณะที่บริษัทอยู่ระหว่างรอเซ็นสัญญางานจากกทม.ในช่วงไตรมาส 2/58 มูลค่าราว 500 ล้านบาท นอกจากนี้ยังรอเข้าประมูลงานภาครัฐอย่างต่อเนื่อง เช่น งานการไฟฟ้าส่วนภูมิภาค (กฟภ.), การไฟฟ้านครหลวง (กฟน.) และงานโครงการ USO ของคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)
 
ด้านธุรกิจตู้เติมเงินออนไลน์ หรือ “บุญเติม” ยังเติบโตต่อเนื่อง ตั้งเป้ายอดเติมเงินเพิ่มขึ้นเป็น 15,000 ล้านบาท ส่วนธุรกิจ EMS คาดว่าจะทำรายได้ปีนี้ 1,400 ล้านบาท ขณะที่ธุรกิจการสื่อสารและโทรคมนาคมคาดว่าจะได้รับอานิสงส์จากการเร่งรัดค่า ใช้จ่ายของภาครัฐ คาดว่าจะมีรายได้เข้ามาในปีนี้ราว 2,200 ล้านบาท สำหรับธุรกิจ Set Top Box ตั้งเป้ายอดขายกล่องปีนี้เพิ่มขึ้นเป็น 5 แสนกล่อง จากปีก่อนที่มียอดขาย 2 แสนกล่อง
ส่วนงบลงทุนปีนี้ตั้งไว้ที่ 300-400 ล้านบาท เพื่อขยายตู้เติมเงินออนไลน์ 20,000 ตู้ในปีนี้ จากปัจจุบัน 47,000 ตู้ รวมถึงใช้ในการขยายตู้บุญเติมในประเทศฟิลิปปินส์ด้วย